
ERICA SPINDLER

Englemorderen

OVERSATT AV

Mona Berge

 


Til Rita J. Spindler,

mor, mentor og kjær venn


Noen ord fra forfatteren

 

Da jeg bestemte meg for å la handlingen i denne boken utspille seg i min barndoms hjemby Rockford, Illinois, innså jeg ikke hvilken flott setting byen viste seg å være. At jeg skulle sette så stor pris på denne «reisen» hjem, ante jeg heller ikke. Jeg gjettet heller aldri at jeg faktisk ville avslutte romanen mens jeg bodde i Rockford, fordrevet av orkanen Katrina.

 

Jeg oppdaget at mye hadde forandret seg i byen i løpet av de årene jeg hadde vært borte – men mye var ved det gamle. Det er fremdeles et sammensveiset samfunn bestående av hardt arbeidende, jordnære mennesker. Familien kommer først, folk er gjestfrie, og du kan kjøpe fabelaktig pizza på annethvert gatehjørne. Med alt dette i mente må jeg komme med en unnskyldning: beklager, men i bøker som dette må folk dø, nabolag der mordene skjer må nevnes ved navn, og noen må være en skikkelig skurk – selv i en relativ idyllisk by som denne.

 

Alle jeg snakket med i Rockford politidistrikt var imøtekommende og profesjonelle. Jeg vil rette en spesiell takk til lederen for drapsavsnittet, Dominic Iasparro, betjent Carla Redd og etterforsker i Identifikasjonsavdelingen, Gene Koelker.

 

En stor takk til min svigerinne Pam Schupbach, den mest varmhjertede kvinnen jeg vet om. I tillegg til at hun påtok seg rollen som hotellvert, turguide og sjåfør mens jeg gjorde meg kjent med byen igjen, huset hun meg igjen etter orkanen Katrina, og påtok seg også rollen som barnevakt så jeg kunne skrive ferdig denne romanen.

 

På hjemmefronten vil jeg takke Mariea Sweitzer, tidligere sheriffassistent i St. Tammany, for informasjon vedrørende telefonavlytting og sporing av samtaler – noe som var til stor hjelp.

 

Til slutt vil jeg takke alle som støtter meg til daglig: min agent Evan Marshall, redaktør Dianne Moggy og assistent Kari Williams. Og som alltid, sist, men ikke minst: Takk til familien for all kjærligheten og Gud for alle velsignelser og gleder.


Del I

Rockford, Illinois

Tirsdag 5. mars 2001

01.00

 

Håret til piken virket silkemykt. Han lengtet etter å kjenne det gli mellom fingrene og forbannet latekshanskene, at det var nødvendig å bruke dem. Håret var blankt og gyllent. Uvanlig for et barn på ti. Altfor ofte, etter som årene gikk, mørknet lyst hår og fikk til slutt en farge som minnet om skittent oppvaskvann, noe bare bleking kunne gjenopprette.

Han skakket på hodet, fornøyd med valget. Hun var til og med enda vakrere enn den forrige piken. Enda mer perfekt.

Han bøyde seg nærmere, strøk henne over håret. De blå øynene stirret livløse opp på ham. Med et dypt åndedrag trakk han inn den søte pikeduften.

Forsiktig… forsiktig…

Må ikke etterlate noen spor.

Den andre var perfeksjonist. Drev ham stadig videre. Krevde mer. Og mer.

Observerte alltid. Hver gang han så seg over skulderen, var Den andre der.

Han merket at han rynket pannen og anstrengte seg for å glatte ut det avslørende uttrykket.

Min nydelige, lille pike. Vakre skapning.

Sovende engel.

Den kvinnelige etterforskeren, Kitt Lundgren, hadde kommet opp med navnet Sovende engel-morder, og pressen hadde fulgt opp.

Navnet gledet ham.

Men ikke Den andre. Det var visst ingenting som gledet ham.

Han gjorde seg raskt ferdig med å arrangere henne. Håret. Nattkjolen han hadde valgt ut spesielt til henne, med sine rosa silkesløyfer. Alt måtte være helt riktig.

Perfekt.

Nå gjensto det bare å legge siste hånd på verket. Han tok opp tuben med lys rosa lipgloss fra lommen og smurte leppene hennes. Forsiktig og lett, fargen måtte være jevn.

Da det var gjort, smilte han over håndverket sitt.

God natt, min lille engel. Sov godt.

Tirsdag 5. mars 2001

8.25

 

Kriminalbetjent Kitt Lundgren sto i døråpningen til barnets soverom og kjente kvalmen velle opp. Enda en pike var død. Myrdet i sin egen seng mens foreldrene sov et par dører unna.

Alle foreldres verste mareritt.

Men for disse foreldrene, denne familien, var dette marerittet virkelig.

Lydene fra åstedsgranskerne omga henne. Det klikket i et kamera, en etterforsker snakket i mobilen, noen utstøtte en lavmælt ed, samtaler foregikk.

Velkjente lyder. Lyder hun hadde vent seg til samtidig som hun ble mer hardhudet med årene.

Men dette var et barn, det andre offeret på seks uker. En ny ti år gammel pike.

På samme alder som hennes egen datter, Sadie.

Ved tanken på datteren, strammet brystet seg. Kitt kjempet imot følelsen, kjempet for å holde fokuset på dette barnet. På å gripe uhyret som hadde drept henne.

Han hadde etterlatt det første åstedet nifst rent. Nå hadde de en ny sjanse. Kanskje han hadde gjort en feil denne gangen.

Kitt gikk inn i rommet og så seg langsomt rundt. Veggene var malt i en delikat nyanse av rosa. Møblene var hvite. Sengen var en himmelseng med forheng som matchet himmelen. En hylle med dukker. Hun kjente igjen dukken som het Felicity; Sadie hadde også den.

Faktisk var rommet nesten en tro kopi av Sadies. Hvis sengen ble flyttet fra høyre side av rommet til venstre, et skrivebord ble satt inn i hjørnet og veggene ble malt ferskengule.

Konsentrer deg, Kitt. Dette dreier seg ikke om Sadie. Gjør jobben din.

Hun så til høyre. Partneren hennes, Brian Spillare, var allerede kommet. Han sto sammen med etterforskeren Scott Snowe som jobbet i identifikasjonsavdelingen. I motsetning til kriminalteknikerne i de store byene, var åstedsgranskerne i Rockford politikammer etterforskere med grundig opplæring i å samle bevis og finne spor. ID-avdelingen gransket åstedet for fingeravtrykk og andre spor, samlet inn blod og analyserte blodsprut og flekker, fant kuler og patroner og foretok ballistiske analyser. Det hadde også hendt at de samlet inn insekter og larver fra lik. Livssyklusen til insektene kunne hjelpe til med å anslå dødstidspunktet. I tillegg var åstedsgranskerne ansvarlige for å tegne opp og fotografere alle åsteder og være til stede under alle obduksjonene, som de også fotograferte.

Når bevisene var samlet inn, sendte de materialet videre til kriminallaboratoriet, som lå like nede i gaten for bygningen som ikke bare huset Rockford politikammer, men sheriffens kontor, byens fengsel og rettsmedisinerens kontor.

Kapteinen hadde sendt alle de ni åstedsgranskerne i ID-avdelingen til åstedet. Kitt var ikke overrasket. To døde barn i løpet av seks uker var noe helt spesielt i denne lille industribyen der de i gjennomsnitt opplevde femten mord i året – men aldri før hadde ofrene vært lyshårede, blåøyde piker som lå og sov i sine egne senger.

Kitt fanget blikket til partneren og pekte på sengen. Han holdt opp en finger som tegn på at hun skulle vente. Hun gjorde det. Han avsluttet samtalen med den andre etterforskeren og kom bort til henne.

– Denne fyren begynner virkelig å gjøre meg forbannet, sa han.

Brian var en stor mann. En av disse tilbakelente, bamseaktige typene. I dette tilfelle var det en bamse med fregner og rødt hår. Det vennlige, gode utseendet skjulte et imponerende temperament. En skurk som gjorde Brian forbannet, var ille ute.

Hun ønsket inderlig at Brian fikk klørne i denne morderen.

– Har du vært her lenge? spurte hun.

– Kanskje et kvarter. Han kikket på offeret, så tilbake på henne. – Tror du han kommer til å gjøre det igjen?

– Det håper jeg da inderlig ikke, sa hun. – Og han får ikke gjort det heller hvis vi får tak i ham.

Han nikket, så rørte han ved armen hennes og bøyde seg nærmere. – Hvordan går det med Sadie?

Døende. Hennes datter, hennes eneste barn. Kitts hals snørte seg sammen da følelsene overmannet henne. Fem år tidligere hadde Sadie fått diagnosen akutt lymfekreft. Hun var blitt bedre etter cellegiftbehandling, stråling, men benmargstransplantasjonen hadde ikke vært noen suksess. Kitt hadde en følelse av at hun hadde gitt opp. At hun rett og slett ikke hadde krefter til å fortsette stort lenger.

Kitt klarte ikke å snakke og ristet på hodet. Brian klemte armen hennes forståelsesfullt. – Hva med deg? spurte han. – Hvordan har du det?

Å balansere på en knivsegg var et ordtak som hadde fått ny betydning.  – Bra, presset hun frem, men stemmen avslørte henne.

Brian sa heldigvis ikke noe mer om det. Han visste like godt som mannen hennes, Joe, hva hun gikk gjennom.

Brian klemte armen hennes trøstende igjen og slapp den. De gikk bort til offeret. Kitt skjøv vekk alle forventninger om hva hun ville få se. Hun måtte ha et åpent sinn selv om det lot til at den samme gjerningsmannen hadde drept begge disse barna. En god etterforsker lot alltid åstedet og bevisene tale for seg. Med det samme en etterforsker sluttet å lytte, forsvant objektiviteten – og påliteligheten – ut gjennom vinduet.

Da hun så ned på piken, var det som å få et slag i ansiktet.

I likhet med den forrige, hadde hun vært pen. Lyshåret. Blåøyd. Bortsett fra de grusomme sporene etter døden – gråblek hud, sprengte blodkar i øyne og lepper og den tiltakende rigor mortis – så hun ut som om hun sov.

En sovende engel.

Akkurat som den forrige.

Det lyse håret lå rundt hodet hennes som en vifte, en glorie. Morderen hadde åpenbart gredd og arrangert det slik. Kitt bøyde seg nærmere. Morderen hadde strøket lipgloss på leppene hennes, en blank, rosa gloss.

– Det ser ut til at hun ble kvalt, sa Brian. – Akkurat som den forrige.

Ingen utvendige spor etter vold og de sprengte blodkarene støttet kvelningsteorien, og Kitt nikket. – Noe som betyr at morderen påførte lipglossen etter at hun var død. Hun kikket på partneren. – Hva med nattkjolen?

– Samme som sist. Moren sier at den ikke er hennes.

Kitt rynket pannen. Det var en pen nattkjole, med hvite rysjer og små, rosa silkesløyfer. – Og faren?

– Ikke noe nytt. Ingen av dem har rørt henne. Moren kom inn for å vekke henne, kastet et blikk på henne og skrek. Faren kom løpende og ringte så nødnummeret.

Normalt sett ville hun ha syntes det var merkelig at de ikke hadde rørt barnet sitt, men etter all presseomtalen det forrige mordet hadde fått, hadde ikke moren behøvd å gjøre noe mer enn å kaste et blikk på datteren for å forstå at hun var blitt offer for det samme uhyret.

– Vi får sjekke dem, sa han.

Kitt nikket. Færre barn ble myrdet av fremmede enn av medlemmer av sin egen familie, en statistikk som virket ufattelig for de fleste, men som var en dyster realitet for politiet.

Men denne gangen visste de begge at sjansen for at dette var en familietragedie, var liten. En seriemorder gikk løs.

– Det ser ut til at han kom seg inn gjennom vinduet denne gangen også, sa Brian.

Kitt kikket på partneren. – Var det ikke lukket?

– Det kan det ikke ha vært. Glassruten er intakt, ingen merker på karmen. Snowe sier at de skal ta med seg hele vinduet.

– Fotavtrykk på den andre siden? spurte Kitt, selv om det ikke hadde regnet på en uke og jorden under vinduet ville være hard som stein.

– Nei. Myggnettingen var skåret opp, pent og forsiktig.

Hun gned seg i nakken. – Hva betyr det, Brian? Hva forteller han oss?

– At han er en syk drittsekk som fortjener å bli flådd levende?

– I tillegg til det? Hvorfor lipgloss? De pene nattkjolene? Hvorfor små piker?

Fra det andre rommet lød plutselig et sårt hyl av sorg. Lyden traff et ømt punkt hos Kitt, og hun grøsset.

Hvordan skulle hun klare å leve videre uten Sadie?

Brian så på henne, ansiktet var stramt av sinne. – Jeg har døtre. Jeg kan gå og legge meg en kveld og neste morgen finne… Han knyttet nevene. – Vi er nødt til å få tak i dette uhyret.

– Vi skal det, sa Kitt bestemt. – Om det så blir det siste jeg gjør, skal jeg ta denne fordømte morderen.

Rockford, Illinois

Tirsdag 7. mars 2006

8.10

 

Den skingrende ringingen vekket Kitt fra sovemedisinens dype søvn. Hun famlet etter telefonen og mistet den nesten to ganger før hun presset den mot øret. – Ja.

– Kitt. Det er Brian. Kom deg opp.

Hun gløttet på øynene. Solen som sivet inn gjennom persiennen sved i øynene. Hun kikket på klokken og akte seg opp i sittende stilling.

Hun hadde forsovet seg.

Hun kikket bort på Joes side av sengen og lurte på hvorfor han ikke hadde vekket henne, men tok seg i det. Selv etter tre år ventet hun at han skulle være der.

Ingen ektemann. Intet barn.

Helt alene nå.

Kitt hostet og satte seg opp og forsøkte å våkne skikkelig. – Hvorfor ringer du så tidlig, Spillare? Det må være noe skikkelig ille.

– Uhyret er tilbake. Ille nok?

Hun forsto umiddelbart hvem han mente – Sovende engel-morderen. Saken hun aldri hadde løst selv om hun var så besatt av den at den nesten hadde tatt knekken både på karrieren og livet hennes.

– Hvordan…

– En død, liten pike. Jeg er på åstedet nå.

Hennes verste mareritt.

Etter et fem år langt avbrekk hadde morderen slått til igjen.

– Hvem har saken?

– Riggio og White.

– Hvor?

Han oppga en adresse vest i byen, et arbeiderstrøk som hadde sett bedre dager.

– Kitt?

Hun var allerede ute av sengen og lette etter klær. – Ja?

– Trå varsomt. Riggio er…

– Litt intens.

– Hun verner om sitt territorium.

– Notert, min venn. Og… takk.

Tirsdag 7. mars 2006

8.25

 

Kriminaletterforsker Mary Catherine Riggio, som ble kalt M.C. av alle bortsett fra moren, snudde seg og nikket til overbetjent Spillare da han kom tilbake til åstedet. Ingen av kollegene som var vitne til hilsenen ville ha gjettet på at de to hadde hatt et forhold – en kortvarig affære i løpet av perioden han hadde vært separert fra sin kone.

Affæren hadde tatt slutt. Han hadde gått tilbake til konen, og hun hadde tatt til fornuft. Hun hadde vært betydelig yngre, nyansatt og full av beundring for den høyt dekorerte kriminaletterforskeren som var på full fart oppover karrierestigen. Historiene om det han hadde opplevd i jobben virket som et afrodisiakum på henne. De fleste kvinner reagerte på kjærlige ord som ble hvisket dem i øret, men hun ble tent av å høre på historier om kuler, blod og skurker som ble tatt.

Ingen hadde noensinne anklaget henne for å være en typisk jente.

Hun hadde kommet ut av affæren med hjertet intakt og en ny erfaring rikere: å ligge med en overordnet var ikke bra hvis hun ville bli tatt seriøst. Hun hadde sverget på at hun aldri skulle rote seg opp i en slik situasjon igjen.

M.C. gikk bort til Spillare, og partneren, Tom White, fulgte etter. Tom var en afroamerikaner i trettiårene, høy og slank med elegante trekk. Han og konen hadde nettopp fått sitt første barn, og de søvnløse nettene hadde satt sine spor i ansiktet hans. Tom var en fordømt dyktig etterforsker og en god mann, og selv om de ikke hadde vært partnere særlig lenge, var forholdet mellom dem solid. Han respekterte både hennes evner og instinkt uten noen irriterende machofakter.

I løpet av det året hun hadde jobbet i drapsavsnittet, hadde hun hatt en rekke forskjellige partnere. Hun var intens og ambisiøs. Hun var klar over det. Hun var også klar over at hun ville få et bedre forhold til kollegene hvis hun ble litt mykere i kantene, men hun var bare ikke slik. Hvis hun mente at hun hadde rett, kjempet hun for å få sitt synspunkt igjennom – uansett hvem det var som mente noe annet. Selv en overordnet som Brian Spillare.

– Dette ser velkjent ut, ikke sant? sa hun.

Spillare nikket. – Dessverre ser det veldig kjent ut.

Fem år tidligere hadde tre mord i rask rekkefølge skapt panikk i den lille byen som lå femten mil vest for Chicago. Måten mordene ble begått på, og det at ofrene alle var lyshårete, blåøyde piker som ble myrdet mens de sov i sine egne senger med foreldrene i nærheten, hadde gjort alle utrygge. M.C. hadde jobbet som patruljerende betjent den gangen, og folk ringte i ett sett bare de hørte en liten lyd.

Så ble det slutt på mordene. Og etter en tid gikk livet tilbake til det normale igjen.

Nå lot det til at morderen var tilbake.

Hun så på Brian med smale øyne. Han jobbet ikke lenger i drapsavsnittet, men var forfremmet til leder av Rapporteringsavdelingen. Avdelingen tok imot alle henvendelser til politikammeret, var ansvarlig for alle ulykkesrapportene og registrerte alle seksualforbrytere.

Men hun forsto hans interesse for denne mordsaken. Han hadde vært en av de ledende etterforskerne i den opprinnelige saken. Den andre etterforskeren hadde vært Kitt Lundgren.

M.C. strevde med å huske detaljene i saken, hvilken rolle Lundgren hadde spilt. Å fange Sovende engel-morderen hadde vært avdelingens høyeste prioritet. Lundgrens lederskap var blitt noe alle snakket om. Hun var blitt helt besatt av å fange gjerningsmannen, hadde latt andre saker gå for lut og kaldt vann, hadde trosset sine overordnede og latt morderen slippe unna – det gikk det iallfall rykter om. M.C. husket historier om «forurensede» åsted, alkoholmisbruk og til slutt suspensjon og innleggelse på en avvenningsklinikk.

Hun var nylig kommet tilbake. M.C. rynket pannen. – Lundgren er ikke helt god.

– Nei, sa Brian. – Men etter det hun har gjennomgått, er det ikke så rart. Ikke døm henne for hardt.

– Patologen er her, sa Tom White.

To rettsmedisinske patologer var ansatt ved rettsmedisinerens kontor. De ble tilkalt til alle dødsfall, skrev ut den offisielle dødserklæringen, undersøkte og fotograferte liket og tok det med til likhuset for obduksjon.

Denne mannen, Frances Roselli, den eldste av de to, var en liten, velstelt mann av italiensk herkomst.

– Frances, sa Brian og gikk bort til ham. – Det er en stund siden.

– Spillare. Ikke lenge nok, men ikke ta det personlig.

– Kjenner du Riggio og White?

Han nikket. – Kriminaletterforskere. Hva har vi her?

– Et dødt barn, sa M.C. – Ti år gammelt. Det ser ut til at hun er blitt kvalt.

Han så på Brian som om han ville ha en bekreftelse. – Det høres ut som metoden til Sovende engel-morderen.

– Ja, det ser dessverre slik ut.

Patologen sukket. – Jeg ville helst ha sluppet å oppleve det igjen.

– Ja. Brian ristet på hodet. – Pressen kommer til å kaste seg over oss.

M.C. så på partneren sin. – La oss sett i gang med dør-til-dør-prosedyren i nabolaget. Sjekke om noen så eller hørte noe unormalt i går kveld.

Tom var enig. – Jeg skal sette et par betjenter på saken.

– Huset er til salgs. Jeg vil ha en liste over alle meglere og hver eneste mulige kjøper som har vært innom.

– Det ser ut til at det er nymalt også, sa Tom. – Vi skaffer oss navnene på malere og håndverkere som har vært i nærheten av huset.

M.C. nikket og snudde seg mot patologen. – Når kan du ha rapporten klar?

– I kveld.

– Godt, sa hun. – Jeg ringer.

Tirsdag 7. mars 2006

8.40

 

Kitt dobbeltparkerte sin Ford Taurus foran det beskjedne huset. For å holde nysgjerrige tilskuere unna og gi plass til utrykningsbiler, hadde de første politibetjentene som kom til sperret av gaten tretti meter fra huset i hver retning. Hun så patologens Suburban, åstedsbilen, fire-fem patruljebiler og like mange sivile politibiler.

Hun lot blikket gli over huset – en liten, blå eske, sannsynligvis ikke mer enn hundre kvadratmeter boflate, kanskje mindre. Nedbemanning og flytting av bedrifter hadde ført til dårlige tider i Rockford. Industribedrifter som Rockwell International og U.S. Filter, to hjørnesteinsbedrifter, var borte. Andre, mindre bedrifter forsøkte å klamre seg fast, men fremtidsutsiktene så ikke lyse ut. Hittil hadde området mistet tretti tusen arbeidsplasser, og en kjøretur gjennom byen bekreftet det – den ene fabrikken etter den andre lå tom og forlatt.

Rockford og omegn hadde en stor andel av italiensk- og svenskættede innbyggere. Kitt hadde bodd her i hele sitt førtiåtte år lange liv. Når sant skulle sies hadde hun aldri engang lekt med tanken på å flytte, ikke engang etter at Sadie døde og ekteskapet tok slutt. Rockford var hjemmet hennes. Hun likte å bo her. Folk var jordnære, man kunne få kjøpt fabelaktig pizza på annethvert gatehjørne, og hvis hun fikk lyst på en smak av glitter og glamour, lå Chicago bare litt over en times kjøretur unna.

Men det var sjelden hun fikk lyst til å dra til storbyen. Hun var den typen menneske som fant trøst i det nære og velkjente.

Hun steg ut av bilen og kom ut i den grå, kjølige dagen. Grøssende trakk hun opp jakkekragen. Nord i Illinois kunne vinteren være hard, våren sen og sommeren kort. Men høsten var fantastisk. Innbyggerne fortjente å oppleve en fabelaktig høst fordi de holdt ut med de andre årstidene, syntes hun.

Hun gikk bort til sperretapen, bøyde seg under den og gikk bort til den første betjenten hun så. Hun skrev seg inn i åstedsprotokollen og overså de nysgjerrige blikkene fra kollegene. Hun klandret dem ikke. Det var bare åtte uker siden hun kom tilbake etter suspensjonen, og i løpet av den tiden hadde hun ikke fått noe annet enn fillesaker å jobbe med.

Inntil denne morgenen hadde hun ikke hatt noen innvendinger fordi hun var usikker på hvor sterk hun var følelsesmessig. Egentlig var hun bare takknemlig for at hun hadde fått komme tilbake. Hun var klar over at hun hadde skjøvet saker til side, satt kolleger i fare og satt avdelingens rykte på spill.

Assisterende politimester Sal Minelli hadde støttet henne. Brian også. Hun ville alltid stå i takknemlighetsgjeld til dem. For hva skulle hun ellers ha gjort? Hun var politibetjent. Noe annet hadde hun aldri vært.

Jo, tenkte hun. En gang i tiden hadde hun vært en kone. Og en mor.

Hun ristet av seg den tanken. Minnene som fulgte med. Smerten.

Kitt gikk inn i huset. Det var varmt der inne. Barnets foreldre satt tett sammen i sofaen. Kitt unngikk blikkontakt mens hun så seg rundt. Veldig ryddig, billige møbler, et teppe som hadde sett bedre dager, vegger malt i en pen grønnfarge.

Hun fulgte lyden av stemmer til pikens soverom. Altfor mange mennesker i dette lille rommet. Riggio måtte bli flinkere til å kontrollere hvem som gikk inn og ut.

Hun ble ikke overrasket over å se Brian, selv om han ikke lenger jobbet i drapsavsnittet. Som om hun ante nærværet hennes, snudde Mary Catherine Riggio seg og stirret på henne. I løpet av de atten månedene hun hadde vært borte, var en håndfull betjenter forfremmet til kriminaletterforskere, og en av dem var Mary Catherine Riggio. Etter det hun hadde hørt var kvinnen intelligent, ambisiøs og kompromissløs.

Kitt møtte blikket hennes, nikket kort og fortsatte mot sengen.

Ett blikk på offeret sa henne at det var sant: han var kommet tilbake.

Kitt svelget hardt da skyldfølelsen vellet opp og truet med å drukne henne. Skyldfølelse fordi hun ikke hadde fanget dette monsteret for fem år siden. Hun hadde latt ham drepe igjen.

Hun ville se vekk, men klarte det ikke. Fortvilelsen overmannet henne. Bildet av datteren fylte hodet, minner om de siste dagene hennes.

Et skrik presset på fra sjelens dyp. Hun holdt det tilbake. Datterens død og Sovende engel-mordene hadde på en forskrudd måte viklet seg sammen i sinnet hennes.

Hun visste hvorfor. Hun og psykologen hadde diskutert dette i det vide og det brede. Det første Sovende engel-mordet fant sted mens Sadie svant hen. Kampen for å holde datteren i live var blitt reflektert i kampen om å stanse morderen, holde de andre pikene i live.

Gud hjelpe henne, hun hadde tapt begge slagene.

Kitt så plutselig at offerets hender lå i en annen stilling enn hos de andre ofrene. De tre første ofrene hadde holdt hendene foldet pent over brystet. Hendene til dette offeret hadde en merkelig stilling. Fingrene var bøyd, en av dem lot til å peke mot brystet hennes, en annen utover, som om hun pekte på en annen.

Det behøvde ikke å bety noe. En variasjon i morderens ritual. Tross alt var det gått fem år siden det siste offeret ble oppdaget.

Men hun fikk seg ikke til å tro på det. Morderen hun hadde jaktet på hadde vært presis, de arrangerte scenene hans varierte aldri, og han hadde aldri etterlatt seg et eneste spor.

Oppspilt snudde hun seg og ropte på Brian. Riggio og White fulgte etter.

Den andre kvinnen ga henne ikke en sjanse til å si noe. – Hallo, Lundgren. Jeg setter pris på at du kommer hit for å fortelle oss ditt syn på saken.

– Takk for det, Riggio, sa Kitt, men Mary Catherine Riggio så slett ikke fornøyd ut. Kitt lot blikket gli videre til sin tidligere partner. – Hendene er annerledes.

Brian nikket og så beundrende på henne. – Jeg hadde glemt det. Han så på M.C. – Alle de andre ofrene hadde hendene liggende på samme måte, foldet over brystet, nær hjertet.

Roselli så på dem over skulderen. – Faktisk representerer hendene et meget interessant scenario.

M.C. rynket pannen. – Hvorfor det?

– Hendenes stilling er tydelig unaturlig. Altså har morderen arrangert dem etter at hun var død.

– Er det så overraskende? Hva…

– Det som er interessant er hvor lenge han ventet med å gjøre det.

– Jeg forstår ikke, sa Kitt. – Han måtte handle raskt før rigor mortis satte inn.

Patologen ristet på hodet. – Feil. Han måtte vente til etter at rigor mortis satte inn.

I flere sekunder var det helt stille. M.C. brøt stillheten først. – Hva slags tidsperiode snakker vi om?

– En ganske liten. Avhengig av temperatur setter dødsstivheten inn to til seks timer etter døden. Siden sentralfyren er på og huset er relativt varmt, vil jeg gjette på at det tok tre til fire timer.

Kitt trodde ikke sine egne ører. – Påstår du at han satt her og ventet på at hun skulle bli stiv?

– Det er nettopp det jeg påstår. Og hvis han skulle få lønn for tålmodigheten, måtte liket bli oppdaget før rigor mortis avtok rundt ti til tolv timer etter døden.

Brian plystret lavt. Han så på Kitt. – Hendenes posisjon er uhyre viktig for ham.

– Det er en sterk meddelelse, arrogant.

– De fleste mordere kommer seg inn og ut så raskt som mulig.

– De fleste intelligente mordere, rettet Kitt. – Og den opprinnelige morderen var fordømt intelligent.

– Så hva skal denne posisjonen bety?

– Meg og deg, gjettet White.

Kitt nikket. – Oss og dem. Inn og ut.

– Eller ingenting, sa M.C., og lød irritert.

– Tvilsomt, tatt i betraktning den risikoen han tok ved å arrangere dem slik. Brian så på Kitt. – Er det noe annet som virker annerledes sånn ved første blikk?

Hun ristet på hodet. – Ikke noe jeg har lagt merke til – ennå. Hun så på Riggio. – Er det noe som mangler på åstedet?

– Hva mener du?

– Den opprinnelige morderen tok ikke med seg et trofé fra offeret. Noe som ikke passer inn i den typiske profilen til en seriemorder.

M.C. og White utvekslet et blikk. – Vi må be pikens foreldre om å gå grundig gjennom tingene hennes.

White nikket og noterte på spiralblokken.

– Har dere noe imot at jeg ser meg litt mer rundt? I et forsøk på å blidgjøre den andre kvinnen, rettet Kitt spørsmålet direkte til Riggio, selv om Brian ville ha sagt ja med det samme. Og siden han var den med høyest rang, ville hans beslutning vært endelig.

Men det var Riggio som ledet etterforskningen, og Kitt så at hun var ivrig etter å vise hva hun var god for. Hun var en av disse «balleknuser»-politikvinnene, en type Kitt hadde sett litt for ofte. Politiarbeid var fremdeles en «gutteklubb» – kvinner måtte kjempe hardt for å bli tatt seriøst. Inntil det skjedde, ble de ansett som annenklasses borgere. Derfor endret mange seg til humørløse tøffinger som led av alvorlig testosteronmisunnelse. Med andre ord, en kvinne som oppførte seg som en mann. På seg selv kjente man andre.

Men hun visste bedre nå. Hun hadde lært at det som gjorde en kvinnelig politibetjent til en ressurs, nettopp var det faktum at hun ikke var en mann. Instinktene hennes, måten hun reagerte på og handlet – alt dette hadde noe med kjønn å gjøre.

– Sett i gang, sa hun. – Gi meg beskjed hvis du oppdager noe.

Kitt gjorde ikke det, og førti minutter senere forlot hun åstedet. Det virket galt å gå uten å avhøre foreldrene, danne seg et bilde av nabolaget og foreta andre avhør.

Dette skulle ha vært hennes sak, for helvete! Hun hadde jobbet vettet av seg for å løse den for fem år siden, og hver eneste nyanse av denne morderens profil var etset inn i hukommelsen.

Men hun hadde også ødelagt for seg selv.

– Lundgren!

Kitt stanset og snudde seg. Mary Catherine Riggio skrittet mot henne med bisk min. – Jeg vil ha et ord med deg før du går.

Det kom ikke som en overraskelse. Hun la armene i kors over brystet. – Snakk i vei.

– Hør her, jeg kjenner til historien din. Jeg vet hvor viktig den saken var for deg og hvordan det må føles å bli utestengt nå.

– Utestengt? Er det det jeg er?

– Ikke prøv deg på meg, Lundgren. Det er min sak, og jeg ber deg om å legge til side dine personlige følelser og respektere det.

– Med andre ord: hold deg unna.

– Ja.

Kitt hevet et øyenbryn over den andre kvinnens arroganse. – Kan jeg få minne deg på noe, Riggio? Jeg kjenner til hver eneste detalj når det gjelder de opprinnelige Sovende engler-mordene. Hvis det viser seg at dette er det fjerde i rekken, vil de opplysningene være gull verdt for deg.

– Kan jeg få minne deg på at hver eneste detalj allerede er tilgjengelig for meg.

– Men instinktene mine…

– Er ikke så gode. Og det vet du.

Kitt kjempet mot trangen til å ta igjen. Riggio ville se på det som et svakhetstegn. – Jeg kjenner denne fyren, sa hun i stedet. – Han er listig. Varsom. Han planlegger forbrytelsene sine ned til minste detalj. Han er stolt av intelligensen sin og at han kan holde følelser atskilt fra forbrytelsene. Han følger etter barn, blir kjent med rutinene deres. Sengetider. Hvor soverommet ligger. Finner de mest sårbare.

– Hva gjør dem sårbare?

– Forskjellige ting. Foreldrenes situasjon. Sosial situasjon.

– Hvordan kan du være så sikker på det?

– Fordi jeg har levd med denne drittsekken de siste fem årene. Å fange ham er nesten det eneste jeg har tenkt på.

– Så hvorfor har du ikke fanget ham?

Kitt kunne ikke svare på det. Den ene gangen hun nesten hadde ham, hadde hun ødelagt alt.

Riggio bøyde seg mot henne. – Hør her, Lundgren, jeg har ingenting imot deg. Jeg har jobbet i politiet lenge nok til å vite hvordan jobben kan påvirke et menneske. Hvordan en sak kan komme under huden på deg. Men det er ikke mitt problem. Dette er min sak. Hold deg unna og la meg få tak i denne mannen.

– Jeg var også så arrogant en gang i tiden.

Riggio snudde seg for å gå. – Mulig det.

Kitt grep henne i armen. – Ville det ikke være en fordel om vi samarbeidet? Ville det ikke være en fordel for deg å dra nytte av min erfaring med saken? Hvis du snakker med Sal…

– Det kommer ikke til å skje. Beklager.

Kitt tvilte på at hun beklaget det. Hun lot hendene falle og tok et skritt tilbake. – Dette dreier seg ikke om det, vet du, Riggio. Det dreier seg om å fange denne fyren, uansett hva det måtte koste.

Den andre kvinnens øyne ble smale. – Jeg forstår veldig godt hva dette dreier seg om, Lundgren. Jeg råder deg til å gå i deg selv og se om du forstår det.

– Jeg snakker med Sal selv.

– Gjør det. Vi vet begge hva han kommer til å si.

Kitt så etter den andre kvinnen da hun gikk sin vei, så satte hun seg inn i bilen. Problemet var at hun hadde en mistanke om hva han kom til å si. Men det hindret henne ikke i å gjøre et forsøk.

